  Майя Бывальцева «Милям кичӧлтонмы» («Наша инициатива») элькун программа улсын Дэбес ёросын куать ӵектосъёсты улонэ пыӵатозы. Со понна оглом 7 миллион манетлэсь трос коньдон уже кутэмын луоз. Со сярысь ёрослэн тӧроез Андрей Иванов «ВКонтакте» мерлыко вотэсысь бамаз ивортӥз. Ӵектосъёсты быдэстон матысь дыре кутскоз ни. - Дэбес черкогуртын Речной ульчаысь 840 метр мында сюрес шобретэз тупатъялозы. Солы 2 миллион 579 сюрс манет висъязы. Вормонлы 50 ар ульчаын 950 метр сюресэз выльдозы. Ужъёс 2 миллион 195 сюрс манет тыр усёзы; - Лесагуртысь Восточной ульчалэсь 700 метрзэ тупатъялозы. Ӵектослэн дуныз – 1 миллион 568 сюрс манет; - Данёгуртын (Старый Кыч) 641 метръем Труд ульчаез выльдозы. Со понна 1 миллион 395 сюрс манет висъялозы; - Сылӥӟдур (Малый Зетым) гурын асфальт пырылэсь пыдын ветлон сюрес лэсьтозы, солэн кузьдалаез 1,3 иськем луоз. Ӵектослэн дуныз – 944 сюрс манет; - Смольники гуртын улӥсьёс шайвылэз котыртыны мылкыд каризы, кичӧлтонзэс быдэстыны 346 миллион манет быдтозы. Тодэ вайытом, «Милям кичӧлтонмы» программалэн вожвылъяськоназ 2021-тӥ арын Удмуртиын 300 пала ӵектосъёс вормизы. Тегъёс: Дэбес Удмуртия сюресъёс тупатъянужъёс коньдон кичӧлтонъёс  